પણ રઘુવીર આમ તો સૌષ્ઠવપ્રિય માણસ છે. સૌષ્ઠવ વિશેના તેમના ખયાલો ઊંચા છે. યશવંતભાઈને પણ તે બેધડક પણે કહી શકે છે; ‘સાહેબ, ફલાણું બુશ શર્ટ ન પહેરશો, સારું નથી લાગતું.’ જોકે પોતે એટલા બધાં સારા કપડાં નથી પહેરતા, પણ બીજા લોકો પહેરે એ તેમને ગમે છે. કપડાં બાબત મિત્રોને ક્યારેક તે ટકોરે છે, પણ કોઈ મિત્ર તેમને કહી શકતો નથી, ‘તમે ખાદીના બુશ શર્ટની નીચે ટેરીકોટનનું પેન્ટ પહેરીને શા માટે બંને નો કચરો કરો છો?’ તે જેમ મિત્રોને ટપારે છે તેમ મિત્રો એ તેમને ટકોરતા રહેવું જોઈએ. મારા મતે રઘુવીરને જો ચેતવા જેવું હોય તો માત્ર એક જ વ્યક્તિથી છે – રઘુવીર ચૌધરીથી.